**亞歷山大丹尼士Enviro 500 MMC**係亞歷山大丹尼士推出嘅第二代Enviro 500雙層巴士，喺2012年亮相，初時只係得亞太版，2014年再推出北美洲版。

Enviro 500 MMC呢個名曾經被用嚟區別舊一代喺2002年投產嘅Enviro 500，不過亞歷山大丹尼士都係用返「Enviro 500」呢個名對外銷售。

設計
--

同舊款嘅Enviro 500相比，架車嘅設計有好大轉變。

### 亞太版

新版Enviro 500底盤（改叫**Trident E500 Turbo**同埋**E50D**）嘅縱置引擎同埋波箱移到引擎室偏左，引擎仍然係康明斯ISLe-340歐盟五型，波箱選擇改為Voith DIWA同埋ZF EcoLife；油缸改成類似同廠Enviro 400底盤用嗰隻樣，俟住右邊頭轆；全車車軸由以往三叉戟3型同埋Enviro 500用開嘅Dana車軸改晒用ZF，兼且尾軸可以揀反方向輔助轉彎；電池就由司機位下面移去引擎左邊。

至於車身方面，外形改用同香港版Enviro 400一樣嘅設計，樓梯亦係全新設計（亞歷山大丹尼士稱之為「Square-Case」），佔用空間同曲樓梯一樣但保留直樓梯擁有全方形梯級嘅好處；由於引擎波箱向左移同埋改用ZF車軸，低地台通道伸延至最後一排位之餘，近車尾嘅地台斜度亦都細咗。全車長11.3米或者12米，到2013年再推出12.8米，2015年為大洋洲推出12.5米版。大概2014年開始，Enviro 500亦推出2.5米闊嘅窄身版。

成架車加埋輕咗成700公斤，設計亦已經配合埋第時歐盟六型廢氣排放嘅需要。

2013年開始，Enviro 500亦出埋柴油/電力混合驅動版Enviro 500H（又叫**Trident E500 Turbo**同埋**E50H**），引擎係容量細啲嘅康明斯ISBe-280歐盟六型，驅動系統係BAE Systems HybriDrive，由於要容納電池等組件，上層最後一排座椅要移前，冇咗幾張座椅，下層左邊尾部亦冇咗兩張座椅。

同樣由2013年開始，Enviro 500底盤亦開始喺馬來西亞出廠，由森那美旗下Sime Darby TMA Sdn. Bhd.喺Pasir Gudang嘅廠房同埋DEFTECH代工。

2015年開始，新版Enviro 500車身推出，外形大致跟從同廠Enviro 400MMC設計。同年，亞歷山大丹尼士出咗配歐盟六型引擎嘅Enviro 500，引擎冷卻系統跟隨北美洲版嘅安排，引擎左右邊各有一個散熱器，樣辦車係用康明斯ISL引擎，而量產型就改配康明斯L9。

2018年開始，Enviro 500可以選配裝電子穩定程序裝置。

新一代Enviro 500車身可以係喺蘇格蘭由亞歷山大丹尼士嵌，又或者以散件形式運去珠海嘅廣通客車、馬來西亞嘅DEFTECH或者紐西蘭嘅Kiwi Bus Builders嵌。

### 北美洲版

喺2014年亞歷山大丹尼士推出新一代嘅北美洲版Enviro 500。底盤（亦有叫做**E500 USA Standard**）佈局大致跟隨亞太版嘅設計，縱置引擎同埋波箱移到引擎室偏左，車軸一樣由以往嘅Dana車軸改晒用ZF，電池同樣移咗去引擎左邊。不過。引擎選擇係符合美國環保局EPA 2013或EPA 2017廢氣標準嘅康明斯ISL-380或者ISL-330，波箱選擇係Allison B500R、Voith DIWA同埋ZF EcoLife；引擎冷卻系統維持舊款Enviro 500嘅安排，引擎左右邊各有一個散熱器；油缸擺喺右邊車尾。

至於車身方面，外形就用咗同年上半年亮相嘅Enviro 400MMC嗰隻設計，全長12.9米，高4.1米（13呎半），並且用返直樓梯。同舊款矮身版Enviro 500唔同嘅係，下層車廂長返，同高身嘅舊款Enviro 500一致，可以裝多四個位。

新一代Enviro 500底盤喺英國嵌好之後運去美國，由Ameritrans（ABC Companies附屬公司）喺印第安納Nappanee嵌車身，呢個嵌車身業務同埋相關廠房喺2016年俾亞歷山大丹尼士接咗手。

香港
--

### 城巴

城巴喺2011年訂最後一批舊版Enviro 500嘅同時，亦訂咗1架新一代12米巴士版Enviro 500，其後喺2012年訂多155架Enviro 500，包括40架12米巴士版、66架12米機場客車版同埋49架11.3米巴士版，2012年底開始付運。機場客車版喺2013年3月至2014年9月出，而11.3米同埋12米巴士版喺2013年出。

後來城巴加訂104架12米巴士版Enviro 500同埋一架12.8米版Enviro 500。12米車喺2014年1至11月出；而12.8米車喺2014年7月攞牌，同年11月開始載客。呢一批嘅頭30架12米車喺2017至2019年陸續過畀新世界第一巴士。

城巴喺2014年11月引入兩架Enviro 500H。

城巴喺2014年加訂70架12米Enviro 500，其中30架喺下層裝咗行李架，2015年1至7月出。呢一批最後12架有行李架嘅12米車喺2020年陸續過畀新世界第一巴士。

城巴喺2015年訂咗133架12.8米新版車身嘅Enviro 500，其中49架喺下層裝咗行李架。冇行李架版本喺2015年12月至2016年8月出，有行李架版本喺2016年2至11月出。2016年12月至2017年12月，城巴引入新一批共90架12.8米Enviro 500，其中59架係市區版，19架喺下層裝咗行李架，另外12架係機場客車版。

2017年10月至2018年9月，城巴再為機場同北大嶼山線引入12.8米Enviro 500，25架係機場客車，15架係有行李架嘅市區版。

城巴喺2018年引入配歐盟六型引擎嘅Enviro 500，包括7架12.8米機場客車、10架12米市區版、7架12.8米市區版同埋14架12.8米有行李架嘅市區版。其中一架12.8米有行李架嘅市區版喺2019年11月13號凌晨泊喺屯門期間，俾反逃犯條例修訂運動示威者塗鴉同埋燒燬，只係行咗年幾就退役。

2019至2020年，城巴引入另一批配歐盟六型引擎嘅12.8米Enviro 500，包括28架機場客車、7架12.8米市區版同埋31架12.8米有行李架嘅市區版。

2021年，城巴引入11架12米版Enviro 500巴士。2022年開始分兩批共引入共10架12米版同埋4架12.8米版。

### 九龍巴士

11.3米版Enviro 500 MMC（E6M10，WU3385）
2012年，九巴分兩批訂咗共329架Enviro 500，喺2013年4月至2014年8月出。

2014年，九巴引入咗兩架12.8米版Enviro 500作試驗，同年7月攞牌，係全香港首批12.8米雙層巴士，經過一輪路試之後，兩架車喺同年8月開始載客。同年九巴分三次加訂145架、209架同埋196架12米版Enviro 500，第一架喺2014年11月出，其中最後者196部訂單之中嘅其中74架係配新版車身，另外有兩架係配歐盟六型引擎。同年9月，由環保署資助購入3架Enviro 500H，分別喺同年嘅10月29日、10月31日同埋12月2日正式出牌。

2015年九巴分三次加訂94架、126架同埋100架12米版Enviro 500，另外亦分兩次加訂50架同埋100架12.8米版Enviro 500。12米版都係配新版車身，2016年1至12月出；12.8米版嘅頭20架喺下層裝咗行李架，喺2015年10至12月出，隨後嘅12.8米版就改配新版車身，2016年1至10月出。

2016年九巴訂咗44架12米版Enviro 500，2017年2至5月出。2017年9月開始引入嘅另一批共80架12米版Enviro 500改用嗰年新出嘅「城市脈搏」車身規格，冇耐再加訂多26架。2017年11月再落實買305架12米版Enviro 500同埋70架12.8米版Enviro 500，緊接住對上兩批喺2018年3月至2019年1月出。

2018年九巴訂嘅34架12.8米版Enviro 500，改配歐盟六型引擎之餘，樓梯亦改用玻璃外牆，2019年8至9月出。緊隨其後嘅一批共56架12.8米版Enviro 500，車頂有太陽能板，畀巴士泊車嗰時抽走車廂熱氣，55架喺2019年11月至2020年1月出，剩返一架巴士改咗配Thermo King而唔係慣常嘅Denso冷氣，但喺驗車嗰時出咗問題要拆嗮啲太陽能板，最後喺2020年9月出。

2019年下半年九巴再落實訂購104架12.8米版同埋76架11.3米版Enviro 500，但冇再裝太陽能板，其後加訂25架11.3米版，同埋將訂單嘅其中51架12.8米版轉咗畀龍運巴士。53架12.8米版喺2020年出，而101架11.3米版就喺2020至2021年出。

2021至2022年，九巴引入多51架12.8米版同埋24架11.3米版Enviro 500。其後九巴再訂一批56架12.8米版、同埋另一批46架12.8米版同埋26架11.3米版Enviro 500，佢哋有另一款設計嘅車頂太陽能板連車廂抽風系統，2022年12月開始出。

### 龍運巴士

2012年，龍運巴士分兩批訂咗共41架Enviro 500巴士，其後再訂多6架，2013年12月至2014年11月出。第一批頭16架巴士，喺2020年中因為武漢肺炎國際疫情令往返赤鱲角機場嘅巴士需求減少，先後被借去九巴，到同年12月賣嗮畀九巴。其餘31架喺2021年賣嗮畀九巴。

2014年，龍運巴士訂咗26架12米客車版Enviro 500，2015年3至12月出，成批車喺2021年賣嗮畀九巴。

2015年，龍運巴士訂咗21架12米版Enviro 500同埋首批共39架12.8米版Enviro 500，佢哋嘅車廂用咗新嘅機場客車版規格，2016年中開始載客。

2015年，龍運巴士訂咗19架12米版Enviro 500同埋22架12.8米版Enviro 500，其中全部12米版同埋12架12.8米版係機場客車版規格，2016年11月至2019年3月出。

2017年，龍運巴士接收多15架12米版Enviro 500機場客車，但擺咗一年之後，到2018年6至10月至陸續投入服務。

2021至2023年，龍運巴士出由九巴訂單轉過嚟嘅51架12.8米版同埋佢自己訂嗰30架12.8米版Enviro 500巴士。

### 港鐵巴士

2012年9月港鐵公司宣佈已經訂咗6架11.3米Enviro 500，2013年8月出。後來港鐵公司加訂28架Enviro 500，2014年5月至2015年12月出。2017至2018年港鐵公司再引入8架Enviro 500，不過為咗統一零件而繼續採用舊版車身設計。

2021年，港鐵公司再引入4架Enviro 500巴士，同時跟香港其他巴士公司大隊轉用新版車身。同年再訂多3架12米Enviro 500，2022年付運。

### 新世界第一巴士

2013年新世界第一巴士訂咗12架11.3米Enviro 500，2013年12月至2014年2月出。

2014年9月，新巴由環保署資助購入1架Enviro 500H，喺同年嘅11月7日正式出牌

新巴喺2014年加訂86架12米Enviro 500，2015年1至12月出，其中1架上咗人力車觀光巴士車身色彩。

新巴喺2015年訂咗50架12米新版車身嘅Enviro 500，2016年1至9月出。

2016年，新巴訂咗40架11.3米新版車身嘅Enviro 500。另外佢亦接收70架12.8米Enviro 500，2016年12月至2017年8月出。2017至2018年，新巴再接收22架12.8米Enviro 500。

新巴喺2018至2019年開始引入配歐盟六型引擎嘅Enviro 500，有12架長12.8米，90架係長12米。

新巴喺2020年開始接收一批共14架12米版Enviro 500巴士。

### 中華電力

中電集團喺2015年12月引入一架12米Enviro 500，取代一架因為撞車而報廢嘅舊版Enviro 500。

星加坡
---

星加坡SMRT Buses訂咗201架Enviro 500，除咗頭兩架係英國製造之外，其餘都係喺馬來西亞出，由廣通客車嵌車身，2014年6月至2015年12月出，其中116架俾星加坡政府買咗，用嚟推行Bus Service Enhancement Programme，但都係由SMRT Buses營運。政府嘅Bus Contracting Model實施之後，有啲Enviro 500調咗畀Tower Transit Singapore營運。

喺2016年，有一副全長13米、有三隻門兩條樓梯嘅新版車身Enviro 500實物模型向公眾展示。

2017年8月，星加坡政府再引入一批共15架Enviro 500巴士。

馬來西亞
----

吉隆坡RapidKL訂咗40架2.5米闊同埋配曲樓梯嘅Enviro 500，除咗少部分係英國製造之外，其餘都係喺馬來西亞由DEFTECH嵌車身，2015年9月開始載客。

檳城Rapid Penang喺2016年引入咗3架Enviro 500。

北美洲
---

### 美國

美國華盛頓州嘅Community Transit訂咗17架Enviro 500，後來加訂多5架，2015年出。其後再加訂17架，2017年付運。2019年再引入多8架。

同樣服務華盛頓州嘅Sound Transit訂咗5架Enviro 500，2015年出。其後加訂咗32架，2017至2018年付運。2020年再引入13架。

加州三藩市灣區嘅AC Transit訂咗15架Enviro 500，2018年出。鄰近嘅WestCAT亦訂咗3架Enviro 500，2018年開始付運。

加州Davis嘅Unitrans訂咗兩架Enviro 500，2019年初出。

內華達州嘅RTC Transit訂咗40架Enviro 500，2021年開始出。

### 加拿大

加拿大嘅OC Transpo訂咗37架Enviro 500，其後加訂咗6架，2015至2016年付運。2017年，OC Transpo再引入17架Enviro 500，但改喺蘇格蘭嵌車身。2020年，OC Transpo再引入19架Enviro 500。

Strathcona County Transit訂咗3架Enviro 500，其後加訂咗兩架，2016年付運。2018年，Strathcona County Transit再引入3架Enviro 500。2019年再引入多兩架。

TransLink喺2018年訂咗32架Enviro 500，2019至2020年付運。另一批共25架會喺2021年付運。

BC Transit訂咗11架Enviro 500，喺2021年付運。2022年再引入8架。

### 墨西哥

墨西哥城嘅Metrobús訂咗90架Enviro 500，2017年付運。

紐西蘭
---

喺紐西蘭，Enviro 500係當地最先引入嘅雙層城市巴士型號之一，巴士全長12.5米、闊2.5米、高4.2米，頭尾軸嘅車胎都加闊咗，而紐西蘭政府亦放寬咗車軸載重限制嚟配合。

奧克蘭Howick & Eastern訂咗15架Enviro 500，其中兩架喺英國嵌車身，其餘都係喺紐西蘭由Kiwi Bus Builders嵌車身，2015至2016年出。2019年再引入4架。

NZ Bus訂咗23架Enviro 500，由Kiwi Bus Builders嵌車身，2016年喺奧克蘭出。2018至2019年再引入71架，54架去咗奧克蘭，17架去咗威靈頓。

奧克蘭Birkenhead Transport訂咗8架Enviro 500，由廣通客車嵌車身，2017至2018年出。

Ritchies訂咗5架Enviro 500觀光車，上層有天窗，由廣通客車嵌車身，2018年1月出。同年稍後再引入23架行奧克蘭一般路線。

奧克蘭Mana Coach喺2018至2019年引入6架Enviro 500，係紐西蘭第一批配歐六引擎嘅Enviro 500。

衍生版本
----

### Enviro 500 SuperLo

2015年底，亞歷山大丹尼士公佈會出**Enviro 500 SuperLo**，供應北美洲市場。佢嘅外貌大致跟返同期嘅北美洲版Enviro 500，不過全長係13.8米（45呎），高度得3.91米（12呎10吋），中、尾軸對上設有行李櫃。底盤結構經過改良，令下層地台更加低。

早喺2014年底亞歷山大丹尼士已經收到加拿大GO Transit首份訂單，並決定喺加拿大安大略省Vaughan開設底盤生產線，2016年投產。

Enviro 500 SuperLo可以揀喺英國完成生產，又或者喺Vaughan嵌完底盤再運去美國印第安納Nappanee嵌車身。

GO Transit總共引入268架Enviro 500 SuperLo，2016年中開始載客，2020年全部付運。

### 三門版

#### 歐洲大陸

喺2016年亞歷山大丹尼士開始生產歐洲大陸版Enviro 500。同亞太版同埋北美洲版唔同嘅係，架車嘅尾輪跨加長咗，令尾輪跨位置可以擺一隻闊尾門，引擎冷卻系統同埋減排裝置都被重新安排。巴士全長13米或13.8米，高4米或4.06米，採用三門、雙樓梯設計，佈局同歐洲大陸其他三軸雙層城市巴士睇齊。

初時生產嘅歐洲大陸版Enviro 500係採用歐洲Class I城市巴士規格，至於歐洲Class II市際巴士規格嘅巴士就喺2019年亮相。

##### 瑞士

亞歷山大丹尼士喺Coach & Bus Live 2015展覽會宣佈，瑞士嘅PostAuto訂咗19架Enviro 500，巴士長13米、高4米，配康明斯L9引擎同埋ZF EcoLife波箱。頭兩架喺2017年上半年交貨，第三架喺2017年10月出席比利時哥積克嘅Busworld巴士展，最後6架屬於歐洲Class II市際巴士規格嘅其中一架喺2019年10月出席比利時布魯塞爾嘅Busworld巴士展。

瑞士洛桑嘅Transports publics de la région lausannoise公司喺2018年訂咗13架Enviro 500，規格同PostAuto嘅相近，2019年付運。

##### 德國

德國柏林嘅Berliner Verkehrsbetriebe（BVG）喺2010年代中試過幾款雙層巴士（當中包括一架北美版Enviro 500示範車）之後，喺2018年決定自亞歷山大丹尼士引入雙層巴士。兩架長13.8米、高4.06米，配平治OM936引擎同埋Voith DIWA 864.6波箱嘅Enviro 500喺2020年付運作進一步測試。如果掂嘅話，會引入至少70架同款車。2021年BVG決定引入多198架，預計最遲2022年付運。

#### 星加坡

2019年星加坡政府向亞歷山大丹尼士訂購50架三門雙樓梯嘅Enviro 500，2021年開始投入服務。巴士車身佈局同2016年亮相嘅實物模型相似，但改為尾軸驅動，尾門亦改窄咗。巴士全長12.5米、闊4.3米，配平治OM936引擎同埋Voith DIWA 864.6波箱。

### Enviro 500 EV CHARGE

亞歷山大丹尼士為北美洲市場推出嘅全電動Enviro 500，名為**Enviro 500 EV CHARGE**，採用美國Proterra設計嘅電池同埋驅動系統。最初生產嘅測試車，係以中軸驅動，但到正式推出嗰時就改成尾軸驅動。

美國加州嘅Foothill Transit喺2018年訂咗兩架Enviro 500 EV CHARGE，2021年出。

香港嘅九龍巴士訂咗10架Enviro 500 EV，預計2023年付運。港鐵巴士亦已經訂咗1架Enviro 500 EV，預計2023年付運。

### Enviro 500 SuperLo EV

除Enviro 500 EV之外，亞歷山大丹尼士亦推出電動版Enviro 500 SuperLo，名為**Enviro 500 SuperLo EV**，同樣採用美國Proterra設計嘅電池同埋驅動系統。

2021年，加拿大GO Transit引入兩架Enviro 500 SuperLo EV，先做冇載客測試，預計2022年開始載客。

參考
--

1. ↑  〈【11.12】新界西北烽煙四起　天水圍警署遭縱火　屯門城巴焚毀〉，《香港01》，2019年11月13號。
2. ↑  港鐵購置六部全新巴士 提升西鐵綫及輕鐵接駁服務，港鐵公司，2012年9月25號
3. ↑  First of 57 TransLink double-decker buses to go into service this fall 互聯網檔案館嘅歸檔，歸檔日期2019年8月14號，.，Daily Hive，2019年8月14號
4. ↑  TransLink's entire fleet of 32 double decker buses is now operational，Daily Hive，2020年9月1號
5. ↑  New double-decker buses entering service in Victoria with unique features no other BC Transit vehicles offer，CHEK，2021年3月30號
6. ↑  Buses bound for Mexico in £44m double-decker deal，BBC News，2017年8月23號
7. ↑  ADL continues growth，Bus & Coach Buyer，2015年10月13號
8. ↑  thestar.com - GO double-deckers to roll out of Vaughan plant
9. ↑  ADL launches European Class II version of Enviro500 互聯網檔案館嘅歸檔，歸檔日期2019年10月23號，.，Transport Engineer，2019年10月18號
10. ↑  Alexander Dennis Builds Doubledeck Buses for Lausanne 互聯網檔案館嘅歸檔，歸檔日期2020年3月15號，.，Busworld，2018年6月15號
11. ↑  First ADL Enviro500 double deckers arrive in Berlin，Automotive World，2020年10月21號
12. ↑  ADL to build new Enviro500 fleet for Berlin，Route-One，2018年10月24號
13. ↑  Berlin places firm order with ADL for 198 Enviro500 tri-axles，Route-One，2021年4月6號
14. ↑  100 three-door double-decker buses with 2 staircases to be rolled out this year from end-January，海峽時報，2021年1月11號
15. ↑  Daimler-engined Enviro500 fleet begins Singapore service entry，Route-One，2021年12月13號
16. ↑  Global Double Deck Bus Market Leader, Alexander Dennis, Selects Proterra to Power North America's First Electric Double Deck Transit Bus，PR Newswire，2018年7月12號
17. ↑  ADL ‘global ZE platform’ at heart of KMB Enviro500EV order，Route-One，2022年3月25號
18. ↑  Metrolinx Taking First Steps Towards E-Buses 互聯網檔案館嘅歸檔，歸檔日期2021年12月15號，.，The Bay Observer，2021年12月14號

出面網頁
----


維基同享有多媒體嘅嘢：  
**Alexander Dennis Enviro500 MMC**

維基同享有多媒體嘅嘢：  
 **Alexander Dennis Enviro500**

* 官方產品介紹（英文）
* 九巴「超『直』巴士」發佈新聞稿
* 拉斯維加斯Enviro 500相集

| * 睇
* 傾
* 改
丹尼士/TransBus/亞歷山大丹尼士巴士 |
| --- |
| 1926年–1967年 | E/EV · F/FS · G/GL · H/HS/HV · Dart · Arrow · Lancet/Lancet 2/Lancet 3/Lancet 4 · Lance/Lance 2/Lance 3 · Ace · Mace · Falcon · Pike · Dominant · Lancet UF · Pelican · Teal · Loline |
| 1977年– | 統治者 · 喝采 · Dart（前置引擎） · 獵鷹 · Lancet · 巨龍/禿鷹 · Dorchester · Domino · 都普425底架 · 標槍 · 飛鏢/飛鏢SLF · 長矛/飛箭/長矛SLF · 三叉戟3型（三軸版三叉戟） · 三叉戟2型（兩軸版三叉戟/Enviro 400） · R-Series · Enviro 300 · Trident E500（Enviro 500） · Enviro 200（TransBus） · Dart 4（Enviro 200 Dart/Enviro 200MMC） · Enviro 350H · Trident E500 Turbo（Enviro 500MMC） · Enviro 400MMC · Enviro 500 SuperLo |